TV7 JERUUSALEMMA UUDISED
Tänased teemad -
USA kavatses õhutada palestiinlaste vastupanu
Juutide immigratsioon Iisraeli oli mullu rekordiline
Netanyahu kritiseeris Rootsi välisministri juurdlustaotlust
Hamasi terroritunnelite võrk on peaaegu tervenisti taastatud
EL rahastab palestiinlaste illegaalset ehitustegevust
Saksamaa rendib Iisraelilt luuredroone
TV7 Jeruusalemma Uudistest - Shalom!
Israel Hayomi teatel kritiseeris Iisraeli peaminister Netanyahu
Rootsi välisministri Wallströmi eelmisel nädalal esitatud taotlust
algatada juurdlus, et selgitada,
kas Iisrael on viimastel kuudel illegaalselt palestiinlasi tapnud.
Netanyahu ütles Jeruusalemmas välispressile,
et Wallströmi kommentaarid olid jultunud, ebamoraalsed ja rumalad.
See olevat olnud Rootsi välisministri värskeim Iisraeli kahjustav avaldus.
Riikide suhted halvenesid,
kui Rootsi tunnustas Palestiina riiki veidi pärast seda,
kui Wallströmi Sotsiaaldemokraatlik partei võitis 2014. a valimised.
Netanyahu küsis, kas see on illegaalne tapmine,
kui inimesed kaitsevad end tulistamisega kallaletungijate eest,
kes tahavad neid surnuks pussitada.
Netanyahu sõnul tuleks lõpetada ka suhted ELga.
Ta näeb ÜROs ja ELs loomulikku kalduvust Iisrael isoleerida
ja kohelda seda teisiti kui teisi riike, eelkõige teisi demokraatiaid,
mis on Netanyahu meelest vale.
Iisraeli ja EL on olnud konfliktis seoses EL otsusega
nõuda Iisraeli asunduste toodete märgistamist.
Palestiinlased aga tunnustasid The Jerusalem Posti teatel
Wallströmi humanitaarset suhtumist Iisraelisse.
Israel Hayomi teatel oli Lääne- Euroopa juutide immigratsioon Iisraeli
mullu antisemitistlike rünnakute tihenemise tõttu rekordiline.
Prantsuse ahistatud juudikogukond kaalub oma turvalisuse nimel
juudi meeste kipa-peakatete kasutamisest loobumist.
Eelmisel nädalal õhutas Marseille' juutide juht poisse ja mehi
lõpetama kipade kasutamise, kuni olukord paraneb.
Enne üleskutset ründas terrorirühmitusega seotud teismeline
matšeetega juudi õpetajat.
Prantsuse presidendi Hollande'i sõnul on väljakannatamatu,
et Prantsusmaal tunnevad kodanikud end nii šokeerituna
ja on rünnaku all oma usuliste eelistuste tõttu,
et peavad end varjama.
Mullu kolis AP andmeil Iisraeli ca 10 000 Lääne-Euroopa juuti,
ligi 8000 neist Prantsusmaalt.
Ekspertide sõnul pole Euroopa juudid pärast II Maailmasõda ja holokausti
end kunagi nii ohustatuna tundnud kui nüüd.
Israel Hayomi teatel paljastas USA eksvälisministri
ja praeguse demokraatide presidendikandidaadi Hillary Clintoni
e-mail USA plaani palestiinlaste vastupanu õhutada.
2011. a tegi toonane Clintoni nõunik
ja endine USA suursaadik Iisraelis Thomas Pickering ettepaneku,
et USA õhutaks varjatult palestiinlaste rahutusi,
mis sunniks Jeruusalemma katkenud rahukõnelusi jätkama.
Plaan avastati, kui uuriti Clintoni välisministriaja erakirju.
Pickeringi sõnumi järgi võinuks vägivallatud meeleavaldused
muuta regiooni olukorda,
suunata inimeste tähelepanu taas rahule
ja mõjutada nii poliitilist juhtkonda.
Pickeringi meelest pidanuksid meeleavalduste keskmes
olema Palestiina naised, kuna vägivald kuulub meeste kultuuri.
Ta võrdles neid meeleavaldusi
Araabia kevade aegsete protestidega Tahriri väljakul Egiptuses.
Pickering kirjutas ka Iisraelist,
väites, et Netanyahu ei suuda pakkuda midagi,
mida palestiinlased ilma USA abita aktsepteeriksid.
Netanyahu olevat Pickeringi sõnul pigem rahul status quoga
kui muutuste riskidega.
Pickering tahtis ka iisraellaste meele- avaldusi peaministri kantselei ees
ja teistes tavapärastes meeleavalduskohtades
Jeruusalemmas ja Tel Avivis,
kuid USA roll meeleavalduste algataja ja õhutajana
ei tohiks mingil moel nähtav olla.
Hillary Clinton nõudis Pickeringi e-mailide avalikustamist.
Arutz Sheva teatel
teeb terrorirühmitus Hamas suuri jõupingutusi ja väljaminekuid
terroritunnelivõrgu ülesehitamiseks,
mis hävitati 2014. a operatsiooni Protective Edge käigus.
Ha'aretzi teatel läheneb tunnelite arv
enne operatsiooni Gaza ja Iisraeli vahel olnud tunnelite arvule.
Iisraeli Kaitsejõud hävitasid teadaolevast 49st tunnelist 32.
Umbkaudse hinnangu järgi oli kolmandik tunneleist
kaevatud turvatarast ida poole, Iisraeli territooriumile.
Israel Hayom kirjutab Iisraeli parlamendis esitletud väitest,
mille järgi EL rahastab illegaalset ehitustegevust
Juuda ja Samaaria piirkonnas C, mis on Iisraeli valitsuse all.
Knessetis kogunenud alakomisjoni esimehe Moti Yogevi sõnul
on tegemist sadade tuhandete illegaalsete ehitistega,
mille ehitamine on lihtsalt terrorism, mida juhib Palestiina omavalitsus
ja rahastavad EL maad ca 110 miljoni euroga igal aastal.
Yogev süüdistas Juudas ja Samaarias tegutsevat Iisraeli tsiviilvalitsust.
Selle asejuhi Uri Mendesi sõnul on illegaalne ehitus kontrolli all.
Äsja hävitati nende korraldusel viis ehitist
ja konfiskeeriti EL rahastatud telke.
Mendesi sõnul ehitati 2014. a illegaalselt 904 hoonet,
millest hiljem hävitati 408.
Israel Hayomi sõnul teatas Saksa kaitseminister von der Leyen
eelmisel nädalal plaanist rentida pigem Heron TP droone
ehk mehitamata luurelennukeid Iisraeli lennutööstuselt,
kui USA kaitseettevõtte General Atomicsi Predator B droone.
Saksamaa valitsusallikate sõnul
eelistab armee peastaabiülem Iisraeli droone,
mida saab relvastada nagu ka Predator B-d.
Droone tahetakse hakata rentima 2018. a 3 - 5 kaupa.
Droonid tahetakse paigutada Iisraeli
ja need maksavad ca 580 mln eurot.
Need olid meie tänased uudised. Shalom ja kohtumiseni!
Tõlge: Monika Jaaguri